Polisieman in Kaapstad doodgeskietArgieffoto: SAPD Lt.kol. André Traut, woordvoerder van die polisie, het gesê die 25-jarige konstabel van die Somerset-Wes-polisiestasie het laat Dinsdagmiddag saam met ŉ kollega patrollie gedoen in ŉ informele nedersetting naby Sir Lowryspas. Volgens Traut het die beamptes ŉ verdagte in hegtenis probeer neem. Die verdagte het die sersant se vuurwapen afgeneem en hom daarmee geskiet voor hy gevlug het. Die konstabel het die verdagte agternagesit en bystand ontbied. ŉ Skietery het tussen die konstabel en die verdagte uitgebreek en die konstabel is doodgeskiet. Traut het gesê nog polisiebeamptes het op die toneel opgedaag waarna ŉ skietgeveg tussen die beamptes en die verdagte uitgebreek het en die verdagte doodgeskiet is. “Die gesteelde vuurwapen is in sy besit gevind. Die gewonde sersant sterk in die hospitaal aan.” Die omstandighede wat tot die skietery aanleiding gegee het, word deur die polisie ondersoek.